b'\n_START_ARTICLE_\n\xc5\xaamin\xc4\x97 limfogenin\xc4\x97 leukemija\n_START_SECTION_\nEpidemiologija\n_START_PARAGRAPH_\n\xc5\xaaLL yra vaik\xc5\xb3 liga, tai da\xc5\xbeniausias piktybinis susirgimas vaik\xc5\xb3 tarpe. Liga da\xc5\xbeniausiai susergama 5 met\xc5\xb3 am\xc5\xbeiuje, v\xc4\x97liau sergamumas labai \xc5\xbeenkliai ma\xc5\xbe\xc4\x97ja ir v\xc4\x97l ima did\xc4\x97ti nuo 50 met\xc5\xb3 ir pasiekia pik\xc4\x85 sulaukus 80 met\xc5\xb3.\n_START_SECTION_\nRizikos faktoriai\n_START_PARAGRAPH_\nLigos prie\xc5\xbeastys n\xc4\x97ra \xc5\xbeinomos, ta\xc4\x8diau didesn\xc4\x97 \xc5\xaaLL rizika nustatyta ligoniams sergantiems Dauno sindromu, ataksijos telangiektazijos sindromu, sunkiu kombinuotu imunodeficitu.\n_START_SECTION_\nPatogenez\xc4\x97\n_START_PARAGRAPH_\nLiga prasideda kaul\xc5\xb3 \xc4\x8diulpuose sutrikus ankstyvos limfin\xc4\x97s eil\xc4\x97s l\xc4\x85stel\xc4\x97s diferenciacijai ir prad\xc4\x97jus jai nekontroliuojamai daugintis.\n_START_SECTION_\nGydymas\n_START_PARAGRAPH_\nKaip ir vis\xc5\xb3 \xc5\xabmini\xc5\xb3 leukemij\xc5\xb3, gydymas skirstomas \xc4\xaf remisijos indukcij\xc4\x85, konsolidacij\xc4\x85 ir palaikom\xc4\x85j\xc4\xaf gydym\xc4\x85. Vyresnio am\xc5\xbeiaus ligoniams negalima skirti vienodai intensyvaus gydymo kaip vaikams ir jauno am\xc5\xbeiaus pacientams, tod\xc4\x97l paprastai skiriamos ma\xc5\xbeesn\xc4\x97s vaist\xc5\xb3 doz\xc4\x97s ir \xc5\xa1iek tiek supaprastintos gydymo schemos.\n_START_SECTION_\nRemisijos indukcija\n_START_PARAGRAPH_\n\xc5\xa0i pirma gydymo faz\xc4\x97 pradedama prefaze, kuria siekiama suma\xc5\xbeinti ligos mas\xc4\x99. Prefaz\xc4\x97 paprastai trunka 3-7 dienas. Po jos skiriamas gydymas chemoterapini\xc5\xb3 vaist\xc5\xb3 kombinacijomis. Gali b\xc5\xabti skiriamas vinkristinas, daunorubicinas doksorubicinas, asparaginaz\xc4\x97, metotreksatas, ciklofosfamidas. Jei randamas BCR/ABL genas, gydymui taip pat skiriamas imatinibas. Po indukcijos faz\xc4\x97s atliekami tyrimai siekiant nustatyti, ar pavyko pasiekti ligos remisij\xc4\x85.\n_START_SECTION_\nKonsolidacija\n_START_PARAGRAPH_\nKonsolidacija yra ilgesnis intensyvus gydymo kursas, kuriuo toliau siekiama i\xc5\xa1laikyti pasiekt\xc4\x85 remisij\xc4\x85. Skiriamas metotreksatas, asparaginaz\xc4\x97, citarabinas ir kiti preparatai. Konsolidacijai gali b\xc5\xabti taikoma alogenin\xc4\x97 kamienini\xc5\xb3 kraujo l\xc4\x85steli\xc5\xb3 transplantacija. Ji atliekama pacientams, kuriems nustatoma didel\xc4\x97 ligos atsinaujinimo rizika.'